paragraph_text: Obitelj je dala više kulturnih djelatnika, pjesnika, književnika, rektora i diplomata, od kojih treba spomenuti: pisca → Frana Lucijana; spisateljicu Mariju (16. st.), suprugu Nikole Vitova Gučetića; trgovca knjigama i tiskara Trojana (u. oko 1555.), uz čije je ime vezano tiskanje prve knjige u Beogradu (Četverojevanđelje, 1552.); skupljača povijesne građe Franu (u. oko 1564.); putopisca Ivana (u. 1565.); humanista i diplomata → Ivana Marinova; diplomata i pravnog pisca → Frana. Na prijelazu iz XVI. u XVII. st. djelovalo je više članova obitelji Gundulić, od kojih su se istaknuli Frano (1587. – 1629.), pjesnik latinskih i talijanskih stihova; pjesnik Ivan (1589. – 1638.); kulturni i znanstveni djelatnik → Marin; njegov brat, kroničar → Ivan Marinov; jedan od najvećih dubrovačkih književnika → Ivan. U 17. st. istaknuli su se njegovi sinovi, austrijski maršal Frano (1630. – 1700.), koji je 1655. posredovao u Moskvi u sklapanju poljsko-ruskog mira i na talijanskom opisao svoj put u Moskvu; dramatičar, pjesnik i prevoditelj → Šiško; vojnik, diplomat, političar i putopisac Mato (Matej) (1636. – 1784.). Potkraj 17. i u prvoj polovici 18. st. živio je pjesnik, dramatičar i prevoditelj → Dživo Gundulić. Josip Frano (1711. – 1774.), naslovni biskup Tempe, iako rođenjem i djelovanjem vezan uz Austriju i Njemačku, radio je u interesu Dubrovnika. Posljednji muški član obitelji bio je Sigismund-Dominik (umro 1800. godine).